Caras visiones

Femminas bellas bandan’a funtana
a pienare sas broccas d’aba frisca.
B’est cumare Giuanna cun Franzisca,
Ippolita Maria e Bustiana.

Bandan’a passu a passu a chistionu
bestidas de furesi e de colore;
faeddana a pianu cun amore
e i s’andare issoro est senza sonu.

Comente sun isculzas e lezzeras
paret ch’appenas tocchen s’istradone,
e isparin che bella visione
cun grazias distintas e maneras.

Ma su profumu de sa carr’issoro
frisca e sana, in nares s’est firmadu,
e belle pili biancu, addoloradu,
sento ch’ancora giovanu est su coro.